[{"text_idx": "#000000", "text": "Herri Urrats, 40. jaiaren atarian"}, {"text_idx": "#000001", "text": "Senpereko lakuan iragango da beste behin Ipar Euskal Herriko ikastolen aldeko besta; maiatzaren 14an izango da. Publiko askotarikoari egokitua zaion egitarau \u00abpotoloa\u00bb aurkeztu dute."}, {"text_idx": "#000003", "text": "\u00ab1984an abentura hau hasi zenean, nork esango zigun 40. aldira helduko ginela\u00bb, adierazi zuen Koldo Rodriguez Herri Urratseko koordinatzaileak. Ipar Euskal Herriko ikastolen aldeko jaiaren 40. aldia aurkeztu zuten Senpereko aintziran (Lapurdi), maiatzaren 14an Herri Urrats iragango den toki berean, eta urteurrenari dagokion egitarau \u00abbetearen\u00bb berri eman. \u00abEuskararen egunaz gain aldarrikapen eguna\u00bb ere badela oroitarazi zuten."}, {"text_idx": "#000004", "text": "Seaskaren egoera azaldu zuen Peio Jorajuria lehendakariak. Heldu den urteko eskola sartzerako, irakasle postuen inguruan negoziatzen ari dira Frantziako Hezkuntza Ministerioarekin. Eta \u00abberriak aski txarrak dira\u00bb, haren iduriz. Seaskak hamabost postu behar baditu ere, oraingoz bost postu baizik ez dizkiete eman nahi. Jorajuriaren arabera, euskarak bizirik irauteko \u00abHaur Hezkuntzatik Baxoraino ikasleen %30ek murgiltze ereduan behar dute\u00bb. Gaur-gaurkoz, \u00ab%15\u00bb eskolatzen ditu Seaskak Haur Hezkuntzan. Bide horretan, euskal herritarren eta euskal instituzioen sostengua espero dute Herri Urratsen, \u00abbeharrezko postuak eta ezinbesteko finantzaketa lortzeko\u00bb."}, {"text_idx": "#000005", "text": "\u00abHerri Urratsen biltzen den diru ekarpenarekin finantzatzen ditugu maileguak, alokairuak eta proiektu berriak\u00bb, azaldu zuen Jorajuriak. Aurten, Senperen eraikitzen ari den bosgarren kolegioaren gastuak ordaintzeko erabiliko da, nagusiki. Rodriguezen arabera, \u00abbeharrak handiak dira\u00bb, baina azpimarratu zuen Herri Urratsek ez duela soilik helburu ekonomikoa: \u00abhelburu soziala ere badu\u00bb."}, {"text_idx": "#000006", "text": "\u00abUste genuen 40. jaiak merezi zuela programazio zabala eta ona\u00bb, azaldu zuen Rodriguezek. Bi kezka izan dira nagusi programazioa osatzean: publiko zabalari egokituriko egitaraua proposatzea eta oholtza gainetan genero berdintasuna bermatzea. Erronkak lortutzat eman zituen. Musikari dagokionez, Nafarroa guneaz gain Araba gunea handituko dutela jakinarazi dute: \u00abPentsatu dugu musikak beste gune handi bat eskatzen zutela\u00bb. Agertoki horietan ikusten ahalko dira, besteak beste, Xutik, Delirium Tremens, Su Ta Gar, Neomak eta Zetak. Musika presente egongo da lakuaren inguruan zehar ere, elektrotxarangari, joaldunei eta gaiteroei esker."}, {"text_idx": "#000007", "text": "Urtero bezala, gune guztiak mantenduko dira, baita haietan ohikoak diren proposamenak ere, hala nola zikiroa, sagardotegi menua, haurren xokoa eta dantzagunea. Horrez gain, berritasun bat iragarri dute Baxenafarroa gunean: Erronka aktibitatea berreskuratuko dute, eta, aurten, nazionala izango da. Euskal Herriko bost tokitako ikastolak lehiatuko dira: Ondarroako Zubi Zahar ikastola (Bizkaia), Etxarriko Andra Mari ikastola (Nafarroa), Aguraingo Lautada ikastola (Araba), Errenteriako ikastola (Gipuzkoa) eta Kanboko Xalbador kolegioa (Lapurdi)."}, {"text_idx": "#000008", "text": "Hori guztia gauzatzeko, 3.000 laguntzailek parte hartuko dute jaian. Ikastolek, kolegioek eta lizeoak gero eta ikasle gehiago hartzen dituztenez, gero eta laguntzaile gehiago ere badira. \u00abHaurren senideak beti motibatzen dira egun horretan laguntzeko, bai baitakite Seaskarentzat egun biziki inportantea dela\u00bb, adierazi zuen BeA\u0303\u00b1at Bidegain Herri Urratseko antolatzaile taldeko kideak."}, {"text_idx": "#000009", "text": "Prebentzio neurriak hartu nahi izan dituzte antolatzaileek, \u00abbesta eremu seguru eta plazer une\u00bb izan dadin \u00abdenentzat\u00bb."}]